Ādažu novada pašvaldības domes 
Finanšu komitejai
Ādažos, 2026. gada 19.augustā

Par skolēnu pārvadājumu organizēšanu izglītojamajiem 2026./2027. mācību gadā
Lai organizētu izglītojamo pārvadājumus Ādažu novadā  un izveidotu maršrutus Carnikavā, Izglītības un jaunatnes nodaļa sadarbībā ar Carnikavas vidusskolu un PA "Carnikavas komunālserviss" apkopo datus par izglītojamo skaitu un iespējamajiem maršrutiem un laikiem. Skolēnu pārvadājumu maršruti plānojami, vērtējot visa novada izglītojamo vajadzības un pieejamos resursus. 
Izglītojamo skaits( 2025./2026.mācību gada dati)
	Izglītojamo skaits uz 01.09.2025.
	Ādažu vidusskola
	Carnikavas vidusskola
	Ādažu novada pašvaldībā kopā

	Skola, 1.–3. klase
	678
	307
	985

	Skola, 4.–6. klase
	676
	249
	925

	Skola, 7.–9. klase
	510
	178
	688

	Skola, 10.–12. klase
	238
	65
	303

	Kopā
	2102
	799
	2901



Novada teritorijā ir apzinātas vietas, no kurām nav iespējams nokļūt uz skolu saprātīgā laikā, izmantojot sabiedrisko transportu: Eimuri, Āņi, Iļķene, Salūts, Divezeri. Izglītojamo skaits šajos ciemos ir:
 2025./2026.mācību gada dati
	Ciems
	Ādažu vidusskolas skolēni
	Carnikavas vidusskolas skolēni 
	Ādažu novada pašvaldībā kopā

	Eimuri
	8
	3
	11

	Salūts
	-
	3
	3

	Āņi
	11
	
	11

	Iļķene
	9
	
	9

	Divezeri
	8
	
	8

	Kopā
	36
	6
	42



Saskaņā ar Izglītības likuma 17. panta trešās daļas 14. punktu pašvaldība organizē izglītojamo pārvadājumus savā administratīvajā teritorijā. 
Ādažu novada pašvaldības domes saistošie noteikumi Nr. 24/2026  "Izglītojamo pārvadājumu pakalpojumu kārtība Ādažu novada pašvaldībā" nosaka kārtību, kādā pašvaldība nodrošina skolēnu pārvadājumus, sabiedriskā transporta izdevumu kompensāciju, kā arī atsevišķos gadījumos personiskā transporta izmantošanas izdevumu kompensāciju
· pašvaldība nodrošina skolēnu autobusa pārvadājumus Carnikavas pagastā deklarētiem Carnikavas vidusskolas izglītojamajiem, ja sabiedriskais transports nav pieejams;
· pašvaldība nodrošina pārvadājumus noteiktām izglītojamo grupām ar speciālām izglītības vajadzībām;
· pašvaldība nodrošina arī citus atbalsta mehānismus, tostarp sabiedriskā transporta izdevumu kompensāciju un citus noteikumos paredzētos risinājumus. 
Vienlaikus normatīvie akti neparedz pašvaldības pienākumu nodrošināt visu skolēnu pārvadāšanu ar pašvaldības autobusu no katras dzīvesvietas līdz izglītības iestādei.
Izglītības likuma 58. pants nosaka vecāku atbildību par to, lai bērns iegūtu obligāto izglītību, kā arī pienākumu sadarboties ar izglītības iestādi un pašvaldību bērna izglītības nodrošināšanas jautājumos. Līdz ar to bērna nokļūšana izglītības iestādē ir risināma, sadarbojoties vecākiem un pašvaldībai, izvērtējot pieejamos resursus.
Ādažu novada pašvaldībā maijā  saņemti vairāki vecāku iesniegumi par nepieciešamību paplašināt skolēnu autobusa maršrutu Kalngales ciema teritorijā, kā arī nodrošināt skolēnu pārvadājumus plašākam izglītojamo lokam. Izvērtējot Kalngales ciema situāciju, konstatēts, ka teritorijā ir pieejami sabiedriskā transporta pakalpojumi, tostarp autobusu un vilcienu satiksme. Līdz ar to šī situācija neatbilst saistošajos noteikumos paredzētajam gadījumam, kad pašvaldībai ir pienākums nodrošināt speciālu skolēnu pārvadājumu sabiedriskā transporta nepieejamības dēļ. 
Pārvadājumu organizēšanā jāņem vērā, ka pašvaldības rīcībā skolēnu pārvadājumu nodrošināšanai ir viens 29 vietīgs autobuss, viens 16 vietīgs autobuss un viena 8 vietīga automašīna. Jāņem vērā, ka auto vadītāji, kuriem ir tiesības vadīt autobusus, viens otru aizvieto slimības laikā, šajā gadījumā plānotos maršrutus nav iespējams izpildīt pilnvērtīgi. 
Maršrutu plānošana notiek, ņemot vērā visa novada izglītojamo vajadzības kopumā, nevis atsevišķu teritoriju vai atsevišķu ģimeņu individuālās vajadzības. Maršrutu izveide atsevišķu teritoriju vai atsevišķu ģimeņu vajadzībām var būtiski ietekmēt citu skolēnu pārvadāšanas iespējas, kā arī radīt nepieciešamību pēc papildu transporta vienībām un papildu finansējuma.
Plānotā skolēnu pārvadājumu organizācija 2026./2027. mācību gadā
Pamatojoties uz līdz šim apkopoto informāciju par pārvadājumu nepieciešamību un pašvaldībai pieejamajiem resursiem, uz Carnikavas vidusskolu tiek plānots viens rīta reiss maršrutā Eimuri – Carnikavas vidusskola. Precīzs reisa atiešanas laiks tiks noteikts pēc skolēnu sarakstu un pieturvietu galīgas precizēšanas. Pēcpusdienā tiek plānoti divi reisi:
          Carnikavas vidusskola (plkst.14.50  no skolas)  – Siguļi  
          Carnikavas vidusskola  (plkst.15.40 no skolas) – Kalngale.
Ņemot vērā iepriekš minēto, secināms, ka pašvaldība jau ir paredzējusi nodrošināt skolēnu pārvadājumus maršrutos, kas aptver gan Kalngales, gan Siguļu virzienu, vienlaikus sabalansējot visu novada izglītojamo vajadzības, pieejamos transporta resursus un pašvaldības budžeta iespējas. Par apstiprinātajiem maršrutiem un kustības laikiem izglītojamo vecāki tiks informēti pirms pārvadājumu uzsākšanas.
Lūdzam pieņemt informāciju zināšanai un atbalstīt esošo pieeju, ka skolēnu pārvadājumu maršruti 2026./2027. mācību gadam tiek precizēti pēc skolēnu skaita un pārvadājumu nepieciešamības galīgās apzināšanas, izvērtējot pieejamos transporta resursus, saistošo noteikumu prasības un pašvaldības budžeta iespējas. Tāpat uzdot Izglītības un jaunatnes nodaļai sadarbībā ar PA "Carnikavas komunālserviss" sagatavot priekšlikumus maršrutu optimizācijai, ja tas ir iespējams bez nesamērīga papildu finansējuma piesaistes.
Lai risinātu izglītojamo pārvadājumu pieejamību Ādažu pagasta ciemiem, īstenotu pārvadājumus uz Carnikavas vidusskolu divos  maršrutos, 2027.gada budžetā nepieciešams plānot 27- vietīga autobusa iegādi vai piesaistīt ārpakalpojumu skolēnu pārvadājumiem. Jauna autobusa iegādes provizoriskās izmaksas:  242 000 EUR ( t.sk. autobuss 192 000 EUR ar PVN; šofera alga gadā 32 000 EUR ; degviela un apkopes gadā 18 000 EUR).


Izglītības un jaunatnes nodaļas vadītāja 		                             Vija Tomiņa

